KOMISSION ASETUS (EU) 2021/1531,

annettu 17 päivänä syyskuuta 2021,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse aklonifeenin, akrinatriinin, Bacillus pumilus QST 2808:n, etirimolin, pentiopyradin, pikloraamin ja Pseudomonas sp:n kannan DSMZ 13134 jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin aklonifeenin, akrinatriinin ja etirimolin jäämien enimmäismäärät. Pentiopyradin ja pikloraamin jäämien enimmäismäärät vahvistettiin kyseisen asetuksen liitteessä III olevassa A osassa. Asetuksessa (EY) N:o 396/2005 ei ole vahvistettu erityisiä jäämien enimmäismääriä Bacillus pumilus QST 2808:lle ja Pseudomonas sp:n kannalle DSMZ 13134 eikä näitä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta aklonifeeni sisältävän kasvinsuojeluaineen käyttöä fenkolinsiemeniin ja kuminaan koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Akrinatriinin osalta tällainen hakemus tehtiin sen käytöstä lehtisalaattiin. Pentiopyradin osalta tällainen hakemus tehtiin sen käytöstä selleriin ja salaattifenkoliin. Pikloraamin osalta tällainen hakemus tehtiin sen käytöstä kukinnon muodostaviin kaaleihin.

(4) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot hakijoille, komissiolle ja jäsenvaltioille sekä julkisti ne.

(6) Elintarviketurvallisuusviranomainen päätteli kaikkien hakemusten osalta, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(7) Etirimolin osalta useita jäämien enimmäismääriä muutettiin komission asetuksella (EU) 2020/1566 (3). Kyseisellä asetuksella alennettiin etirimolin jäämien enimmäismäärä kurkuissa 0,05 mg:aan/kg raportointivirheen vuoksi. Etirimoli on bupirimaatin tärkein metaboliitti, jota käytetään nykyisin kasvinsuojeluaineissa useissa jäsenvaltioissa. Tämän seurauksena etimorolin jäämien enimmäismäärän alentaminen saattaa aiheuttaa tilanteita, joissa jäämän enimmäismäärä ylittyy bupirimaatin laillisen käytön vuoksi. Tämän välttämiseksi esittelevä jäsenvaltio toimitti 25 päivänä elokuuta 2020 muutetun arviointiraportin elintarviketurvallisuusviranomaiselle, joka julkaisi 30 päivänä syyskuuta 2020 asianomaisen perustellun lausunnon oikaisun (4), jossa se suositteli, että kurkuissa olevien etirimolin jäämien enimmäismääräksi vahvistetaan 0,2 mg/kg. Oikeusvarmuuden vuoksi on aiheellista, että tässä asetuksessa säädettyä etirimolin jäämien enimmäismäärää kurkuissa aletaan soveltaa samasta päivästä kuin asetusta (EU) 2020/1566.

(8) Elintarviketurvallisuusviranomainen antoi Bacillus pumilus QST 2808:sta ja Pseudomonas sp:n kannasta DSMZ 13134 perustellut lausunnot (5) (6) asetuksen (EY) N:o 396/2005 12 artiklan 1 kohdan mukaisesti. Kyseisissä lausunnoissa elintarviketurvallisuusviranomainen suositteli näiden kahden aineen sisällyttämistä asetuksen (EY) N:o 396/2005 liitteeseen IV.

(9) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, kyseiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Sen vuoksi asetusta (EY) N:o 396/2005 olisi muutettava.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 17 päivästä toukokuuta 2021 kurkuissa esiintyvää etirimolia koskevan jäämien enimmäismäärän osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä syyskuuta 2021. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla osoitteessa http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit. EFSA Journal 2020;18(7):6219.

Reasoned opinion on the modification of the existing maximum residue level for acrinathrin in lettuce. EFSA Journal 2020;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries. EFSA Journal 2020;18(9):6259.

Reasoned opinion on the modification of the existing MRL for picloram in flowering brassica. EFSA Journal 2020;18(10):6272.

(3) Komission asetus (EU) 2020/1566, annettu 27 päivänä lokakuuta 2020, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse bupirimaatin, karfentratsonietyylin, etirimolin ja pyriofenonin jäämien enimmäismääristä tietyissä tuotteissa tai niiden pinnalla (EUVL L 358, 28.10.2020, s. 30).

(4) Reasoned opinion on the Review of the existing maximum residue levels for bupirimate according to Article 12 of Regulation (EC) No 396/2005. EFSA Journal 2019;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005. EFSA Journal 2020;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005. EFSA Journal 2020;18(8):6234.